b'\n_START_ARTICLE_\nVyriausioji sausumos kariuomen\xc4\x97s vadovyb\xc4\x97 (vermachtas)\n_START_PARAGRAPH_\nVyriausioji sausumos kariuomen\xc4\x97s vadovyb\xc4\x97 (vok. Oberkommando des Heeres; OKH) \xe2\x80\x93 nacistin\xc4\x97s Vokietijos sausumos kariuomen\xc4\x97s vyriausioji vadovyb\xc4\x97 (generalinis \xc5\xa1tabas) 1936\xe2\x80\x931945 m. Teori\xc5\xa1kai OKH buvo buvo pavaldi Vyriausiajai vermachto vadovybei (OKW). Po 1941 m. OKW de facto tiesiogiai vadovavo operacijoms Vakar\xc5\xb3 fronte, o OKH vadovavo karo veiksmams Ryt\xc5\xb3 fronte._NEWLINE_Tre\xc4\x8diajame Reiche Kariniam laivynui vadovavo Vyriausioji karinio j\xc5\xabr\xc5\xb3 laivyno vadovyb\xc4\x97 (vok. Oberkommando der Marine; OKM), o liuftvafei (karin\xc4\x97ms oro paj\xc4\x97goms) \xe2\x80\x93 Vyriausioji liuftvaf\xc4\x97s vadovyb\xc4\x97 (vok. Oberkommando der Luftwaffe; OKL). Jos buvo to paties hierarchinio lygio kaip ir OKH.\n_START_SECTION_\nVokietijos Vyriausiojo sausumos kariuomen\xc4\x97s vado v\xc4\x97liava\n_START_PARAGRAPH_\nSausumos kariuomen\xc4\x97s vado v\xc4\x97liavos sandara paprasta. V\xc4\x97liava tur\xc4\x97jo tris pagrindines spalvas \xe2\x80\x93 raudona, balta ir juoda (juodas Gele\xc5\xbeinis Kry\xc5\xbeius). Automobilin\xc4\x97s v\xc4\x97liav\xc4\x97l\xc4\x97s b\xc5\xabdavo kvadratin\xc4\x97s, kra\xc5\xa1tin\xc4\x97 30 cm, v\xc4\x97liav\xc4\x97l\xc4\x97 patalpinta metaliniame r\xc4\x97melyje ir u\xc5\xbedengta organinio stiklo plok\xc5\xa1tel\xc4\x97mis.\n_START_SECTION_\nVokietijos Sausumos kariuomen\xc4\x97s Generalinio \xc5\xa1tabo vir\xc5\xa1ininko v\xc4\x97liava\n_START_PARAGRAPH_\nSpeciali pareigybin\xc4\x97 v\xc4\x97liava Sausumos kariuomen\xc4\x97s Gemeralion \xc5\xa1tabo vir\xc5\xa1ininkui buvo priimta 1944 m. rugs\xc4\x97jo 1 d. Tada Generalinio \xc5\xa1tabo vir\xc5\xa1ininku buvo generolas pulkininkas Heincas Guderianas. D\xc4\x97l smarki\xc5\xb3 gin\xc4\x8d\xc5\xb3 su A. Hitleriu 1945 m. kovo 28 d. (likus 38 d. iki karo pabaigos) H. Guderian\xc4\x85 pasiunt\xc4\x97 gydyti sveikatos._NEWLINE_V\xc4\x97liava pana\xc5\xa1i \xc4\xaf Vokietijos Sausumos kariuomen\xc4\x97s vyriausiojo vado v\xc4\x97liav\xc4\x85, skiriasi tik keturiais auksiniais ereliais v\xc4\x97liavos kampuose ir balta svastika Gele\xc5\xbeinio kry\xc5\xbeiaus centre.'